# Arvi Lind

### Wikipedia

Arvi Lind (s. 21. joulukuuta 1940, Lauritsala) on suomalainen uutistenlukija. Hän työskenteli Yleisradion TV1-televisiokanavan uutistenlukijana. Lind aloitti televisiouransa Yleisradiossa vuonna 1965. Hän on Kari Toivosen ohella pitkäaikaisimpia työntekijöitä Yleisradion televisiouutisissa.

Arvi Lindin ura alkoi toimittajana Yleisradion TV-uutisissa 15. lokakuuta 1965. Hänen viimeinen uutislähetyksensä lähetettiin keskiviikkona 15. lokakuuta 2003 klo 20.30, minkä jälkeen hän jäi eläkkeelle uutisankkurin työstä vuoden 2004 alussa. Jäähyväislähetyksen katsoi 1,6 miljoonaa suomalaista. Tuolloin hänet arvioitiin uran pituuden perusteella maailman kokeneimmaksi uutisankkuriksi. Sittemmin "Suomen luotettavimmaksi mieheksi" luonnehdittu Lind on luennoinut televisiotyöstä yliopistoissa. Vuoden 2005 alussa sanomalehti Keskisuomalainen nimitti Lindin lukija-asiamiehekseen kahden vuoden pituiseksi kaudeksi.

Lindin pitkään uutisuraan mahtuu niin Olof Palmen murha kuin Mikkelin panttivankidraamakin. Uutistoimittajan uran lisäksi Arvi Lind on esittänyt sivuosassa itseään suomalaisissa elokuvissa, kuten Kari Hotakaisen samannimiseen romaaniin perustuvassa elokuvassa Klassikko sekä Uuno Turhapuro - This is my Life -teoksessa.

Arvi Lindistä on kirjoitettu elämäkerta Lindin Arvi. Sen on kirjoittanut Heikki Hietamies.

Arvi Lindin harrastuksiin kuuluu urheilu. Arvi Lind on harrastanut muun muassa jääkiekkoa viihdeväen Zoom-joukkueessa. Hänen poikansa Juha Lind on pelannut jääkiekkoa maajoukkue- ja NHL-tasolla asti.

Arvi Lindillä on Juhan lisäksi tytär Minna. Perheen esikoispoika Tuomas kuoli auto-onnettomuudessa 1970-luvulla.

Sotilasarvoltaan Arvi Lind on majuri.

## [muokkaa] Aiheesta muualla

- Arvi Lind televisiotoimittajana 1965-2003

- Arvi Lindin viimeinen uutislähetys

Haettu osoitteesta http://fi.wikipedia.org../../../a/r/v/Arvi_Lind_211e.html

Luokka: Uutistoimittajat

##### Views

- Artikkeli
- Keskustelu
- Nykyinen versio

##### Etsi